ရေသည်ပြဇာတ်

မေးခွန်း: စာဆိုဦးပုညသည် ရေသည်ပြဇာတ် ဇာတ်လမ်းကို မည်သို့ဖန်တီးထားသနည်း။
အဖြေ: ကုန်းဘောင်ခေတ်စာဆို စလေဦးပုညသည် ရေသည်ပြဇာတ်ကို ဘုရားဟောအဋ္ဌနိပါတ် ဂင်္ဂါမာလဇာတ်တော်ကို
အခြေခံ၍ ရေသည်ပြဇာတ်ကို ဖန်တီးရေးဖွဲ့ထားရာ ဇာတ်တော်အပြည်အစုံကို မယူဘဲ တစ်နေ့တာကာလအဖြစ်အပျက်ကို
ပေါ်လွင်ရုံမျှ ဇာတ်လမ်း၊ ဇာတ်ဆောင်၊ ကာလဒေသ နောက်ခံတို့ဖြင့် ပုံဖော်ထားသည်။ ထိုသို့ရေးဖွဲ့ရာတွင်
ပြဇာတ်အင်္ဂါရပ်များဖြစ်သော ဇာတ်ဆောင်အချင်းချင်း အပြန်အလှန် ပြောစကားများဖြင့် ပြဇာတ်ဇာတ်လမ်းကို
ဖန်တီးထားသည်။
ရေသည်ပြဇာတ်တွင် အဓိကဇာတ်ဆောင်များဖြစ်သော ရေသည်ယောက်ျား၊ ရေသည်မိန်းမ၊ ဥဒယမင်းကြီးနှင့်
အရံဇာတ်ဆောင်များဖြစ်သော မှူးမတ်များ၊ အတွင်းဝန်များကို ပြောသောပြောစကားများဖြင့် ဇာတ်ကွက်အခန်း
(၅)ခန်းခွဲကာ ဇာတ်လမ်းကို ဖန်တီးထားပါသည်။ အခန်း(၁)တွင် ဗာရာဇသီပြည်ရှင်မင်းကြီး၏သားတော်
ဥဒယကုမ္မာမင်းသား တက္ကသိုလ်ပြည်သို့ ပညာသင်သွားပြီး တက္ကသိုလ်ပြည်မှ အပြန်လမ်းစခန်း၌ နားနေသောအခန်းနှင့်
ဗာရာဏသီမြို့မြောက်မျက်နှာက ရေသည်ယောက်ျားစကားဆိုခန်းဖြင့် ဇာတ်လမ်းကို နိဒါန်းပျိုးထားသည်။ ဗာရာဏသီ
ပြည်ရှင်မင်းကြီး၏ သားတော် ဥဒယကုမ္မာမင်းသား တက္ကသိုလ်ပြည်သို့ ပညာသင်သွားပြီး တက္ကသိုလ်ပြည်
အပြန်လမ်း စခန်း၌နားနေစေ”... ဟူသော ပြဇာတ်ဆရာ၏ ဇာတ်ညွှန်းစကားဖြင့် ဇာတ်လမ်းကို အစပျိုးကာ
စတင်ဖွင်လိုက်သည်။
ရေသည်ပြဇာတ်တွင် အဓိကဇာတ်ဆောင်ဖြစ်သော ရေသည်ယောက်ျားကို ရေသည်ယောက်ျားတစ်ကိုယ်တည်း
စကားဆိုခန်းဖြင့် ပရိသတ်နှင့် မိတ်ဆက်ပေးလိုက်သည်။ မိမိသည် ဗာရာဏသီမြို့မြောက်မျက်နှာ၌ ရေထမ်းကာ
ရေရောင်းရကြောင်း၊ အစားအသောက် အလွန်ဆင်းရဲကြောင်း၊ တစ်လလုံးတွင်မှ ထမင်း ၃ နပ်ကို ချဉ်ပေါင်ဟင်းနှင့်သာ
စားရကြောင်း၊ ငွေကြေးရှာဖွေရသည်မှာ အလွန်ခက်ခဲကြောင်း၊ ကံကောင်းသည့်တစ်နေ့ လူနေလှလို့
ရွှေချသလိုပြောင်နိုင်ကြောင်း၊ ရှေ့ဇာတ်လမ်းအတွက် နိမိတ်ပြစကားဖြင့် ဇာတ်လမ်းကို စတင်ဖွင်လိုက်ခြင်းဖြင့်
ပြဇာတ်ကို စတင်နှိုးလိုက်သော ဇာတ်နှိုးခန်းဖြစ်သည်။
ဇာတ်လမ်းအခန်း(၂)တွင် ဗာရာဏသီမြို့တောင်ဘက်မျက်နှာက ရေသည်မိန်းမတစ်ကိုယ်တည်းစကားဆိုခန်း
ဖြင့် ရေသည်မိန်းမနှင့် ပရိသတ်ကို မိတ်ဆက်ပေးလိုက်ပါသည်။ ရေကိုရွက်ကာ ဝမ်းကျောင်းရသဖြင့် ခေါင်းကျိန်းလို့
ဆံပင်များရှိနေကြောင်း၊ ပဲစိတစ်ဝက်၊ ပြောင်းတစ်ဝက်နှင့် ဆန်ပါလေရုံမျှ ထမင်းအကြမ်းစားကို ပိလောဟင်းရေဖြင့်
အတင်းမျိုချစားရကြောင်း၊ မုရင်းထမင်းချဉ်ပေါင်ဟင်းရေကို ကျွေးနိုင်မည်သူနှင့် အိမ်ထောင်ကျခါမှ ဝမ်းစည်းစိမ်
ခံတော့မည်ဖြစ်ကြောင်း ကြိုတင်နိမိတ်ပြစကားဖြင့် ဇာတ်လမ်းကို ဖွင် ့လိုက်ပါသည်။ ရေသည်ယောက်ျားနှင့်
ရေသည်မိန်းမတို့ တစ်ကိုယ်တည်းစကားဆိုခန်းတို့သည် ရေသည်ပြဇာတ်၏ဇာတ်နှိုးခန်း၊ ဇာတ်ပန္နက်ချခန်းဖြစ်ပါသည်။
အခန်း(၃)တွင် တက္ကသိုလ်ပြည်ကပြန်လာသောမင်းသား တောလမ်းစခန်း၌နားနေရာက “မင်းသားထ၍
နေပြည်တော်သို့ ပြန်ရောက်စေ။ ခမည်းတော်လွန်နှင့်သောကြောင့် မှူးမတ်တို့က နန်းတင် နန်းသိမ်းပွဲခံ”ဟူသော
ပြဇာတ်ဆရာ၏ ဇာတ်ညွှန်းစကားဖြင့် ဇာတ်လမ်းကို ချုံ့လိုက်ပါသည်။ ဤအခန်းသည် ပြဇာတ်၏ အချီအတက်ပိုင်းဟု
ဆိုနိုင်ပါသည်။
အခန်း(၄)သည် ရေသည်ယောက်ျားနှင့် ရေသည်မိန်းမတို့ တွေ့ဆုံခန်းဖြစ်ပြီး ရေသည်ပြဇာတ်အတွက်
စိတ်ဝင်စားဖွယ်ကောင်းသော၊ အရေးကြီးသောအပိုင်းဟု ဆိုနိုင်ပါသည်။ အဓိကဇာတ်ဆောင်နှစ်ဦးဖြစ်သော
ရေသည်ယောက်ျားနှင့် ရေသည်မိန်းမတို့ ဗာရာဏသီမြို့လမ်းခုလတ်တစ်နေရာ၌ တွေ့ဆုံကြပြီး တစ်ဦးအကြောင်း
တစ်ဦး မေးမြန်းပြောဆိုကြရာမှာ ရေသည်ယောက်ျား၏ပြောစကားအရ “ငွေထုပ်ချင်းတူ၊ လူရွယ်ချင်းမျှ၊
အလှချင်းနတ်ဖက်၊ တိုင်း၍ရက်တဲ့ပက္ကလာ၊ မိုးရွာသည်နှင့်အခန့်သင့်၊ အခွင့်ဆီဆိုင်၊ အတိုင်အလွဲ၊ အစပ်ဖြင့်တဲ့လှပေါ့၊




ဂျင်ပဲချင်းပေါက်ကြစို့”ဟူ၍ လက်ထပ်ပေါင်းသင်းကြရန် ပြောဆိုသဖြင့် ရေသည်မိန်းမက ရေသည်ယောက်ျား
ပိုင်ဆိုင်သည့် ငွေလေးရွေးကို မြောက်မြို့ရိုးကြား၌ သိမ်းထားရာသို့ ချက်ချင်းသွားယူ၍ ကြိုက်ကြေးတင်ရန်နှင့်
ဥဒယမင်းကြီး နန်းသိမ်းပွဲသို့ ပွဲတက်ကြရန် ပြောဆိုလိုက်သည်။ ရေသည်ယောက်ျားကလည်း မယားရတော့မည်ဖြစ်၍
မီးနှင့်အတူ ကျိုက်ကျိုက်ဆူသည့် သဲပူအတွင်းမှာ သွားယူလေတော့သည်။ ဤအခန်းသည် ရေသည်ပြဇာတ်၏
ဇာတ်လမ်းအချီအတက်ပိုင်း ဖြစ်ပေသည်။
အခန်း(၅)သည်. ရေသည်ယောက်ျားနှင့် ဥဒယမင်းကြီးတို့ တွေ့ဆုံခန်းဖြစ်သည်။ မွန်းတည့်နေ သဲပြင်ပူပေါ်တွင်
ပျော်ရွှင်စွာ ပြေးလွှားနေသော ရေသည်ယောက်ျားကို နန်းမြင့်တစ်နေရာမှ ရွှေမှန်ပြောင်းဖြင့် ကြည်နေသော
ဥဒယမင်းကြီးက ထူးဆန်းသောဖြစ်ရပ်ကြောင့် မှူးမတ်များအား အမြန်ခေါ်လာရန် စေခိုင်းပြီး၊ နန်းတော်သို့ရောက်၍
ရေသည်ယောက်ျားအား စစ်မေးရာ၌ အလွန်သနားသွားကာ ငွေလေးရွေးကို သွားမယူရန် ငွေတစ်ပဲမှ
အဆင့်ဆင့်တိုးပေးရာ တစ်ကုဋေအထိဖြစ်သွားသော်လည်း သွားယူမည်ဖြစ်ကြောင်း၊ ပြောရာ၊ မင်းစည်းစိမ်တစ်ဝက်ထိ
ချီးမြှင်လိုက်ကာ ဗာရာဏသီပြည်ကို တစ်ဝက်စီအုပ်ချုပ်ခွင့်ပေးလိုက် သဖြင့် အိမ်ရှေ့မင်းဖြစ်သွားလေသည်။
ဤအပိုင်းသည် ပြဇာတ်၏ ဇာတ်လမ်းအချီအတက်ပိုင်း ဖြစ်သည်။ ပရိသတ်၏ မချင်မရဲစိတ်တို့ဖြင့် ဇာတ်လမ်းကို
ထုံးဖွဲ့ထားပေသည်။ မင်းကြီးနှင့် ရေသည်ယောက်ျားတို့၏ အပြန်အလှန်ပြောစကားတို့ဖြင့် ငွေတစ်ပဲမှ ငွေတစ်ရာ၊
တစ်ရာမှ တစ်သောင်း၊ တစ်သောင်းမှ တစ်သိန်း၊ တစ်ကုဋေအဆင့်ဆင့်တိုးပေးရာ မည်မျှထိတိုးပေးမည်ကို
ပရိသတ်တို့၏ သိချင်စိတ်ကို နှိုးဆွပေးကာ ဇာတ်လမ်းကို စိတ်ဝင်စားဖွယ် ချီတက်သွားပေသည်။
အခန်း(၅)၏ ဇာတ်လက်တက်တစ်ခုဖြစ်သော ဥယျာဉ်တော်ထွက်ခန်းမှ ဥယျာဉ်တော်တွင် အိမ်ရှေ့မင်းသည်
ဥဒယမင်းကြီးအိပ်ပျော်စဉ် လုပ်ကြံရန်ကြံစည်ခန်းသည် ပြဇာတ်၏ ဇာတ်ထွတ်ပိုင်းသို့ ချီတက်သွားရာ ပရိတ်သတ်၏
မချင် မရဲစိတ်တို့ဖြင့်လည်းကောင်း၊ အိမ်ရှေ့မင်း၏ စိတ်ယုတ်နှင့်စိတ်ကောင်း အားပြိုင်မှုတို့ဖြင့်လည်းကောင်း
ဇာတ်လမ်းကို စိတ်ဝင်စားဖွယ်ကောင်းအောင် ရေးဖွဲ့ထားပေသည်။ ဥဒယမင်းကြီးအားသတ်ရန် သုံးကြိမ်တိတိကြံစည်ကာ
တစ်ကိုယ်တည်းပြောဆိုနေသည့်အပိုင်းသည် ဤပြဇာတ်၏ ဇာတ်ထွတ်ပိုင်းဖြစ်သည်။ သတ်ရန်ကြံစည်လိုက်
စိတ်ကောင်းဝင်လိုက်နှင့် တစ်လှည့်စီ အားပြိုင်နေကာ နောက်ဆုံးစိတ်ကောင်းက အနိုင်ရရှိသွားကာ အိပ်ပျော်နေသော
ဥဒယမင်းကြီးအား နှိုး၍ တောင်းပန်လိုက်ခြင်းသည် ပြဇာတ်၏ဇာတ်ဆင်းပိုင်းဖြစ်သည်။ ပရိသတ်က
ဥဒယမင်းကြီးအား သတ်လိုက်ပြီလား”ဟူသော မချင်.မရဲစိတ်၊ သိချင်စိတ်တို့ ပြေပျောက်သွားကာ ဘဝင်ငြိမ်းသွားရပြီး
သံသယစိတ်တို့ ပြေလျောကျဆင်းသွားသော ဇာတ်ဆင်းပိုင်းဖြစ်ပေသည်။
အိမ်ရှေ့မင်း သတိသံဝေဂရကာ လျှော်တေသင်္ကန်းဆင်မြန်း၍ တောထွက်ရန်ခွင့်ပန်ပြီး၊ ဥဒယမင်းကြီးက
နိက္ခမဖြင့်၊ ကိစ္စပြီးစေ၊ ကြံပချေ၍၊ မှ မသမျှ၊ မြတ်ရာဆုငယ်မို့၊ သာဓုခေါ်သင့်လှ ပေသည်”ဟူသော စကားဖြင့်
တောထွက်ရန်ခွင့်ပြုလိုက်ခြင်းသည် ဇာတ်ဆင်းပိုင်းဖြစ်ပြီး အိမ်ရှေ့မင်းနှင့် အိမ်ရှေ့မိဖုရားတို့ တောထွက်ခန်းသည်
ဇာတ်လမ်း၏နိဂုံးပိုင်းဖြစ်ပါသည်။
အချုပ်ဆိုရသော် စလေဦးပုညသည် တစ်နေ့တာအဖြစ်အပျက်ကို ရေသည်ပြဇာတ်အဖြစ် ဖန်တီးရာတွင်
လောဘတဏှာ၏ ကြောက်မက်ဖွယ်ကောင်းပုံကို ဖော်ပြလိုသောရည်ရွယ်ချက် ပေါက်မြောက်အောင် ဇာတ်လမ်းကို
ဖန်တီးသွားနိုင်ပါသည်။ ဇာတ်လမ်းအရ အရေးမကြီးသောအပိုင်းတို့တွင် ဇာတ်ညွှန်းစကားတို့ဖြင့်သာ ဖော်ပြထားပြီး
အရေးပါသောအပိုင်းတို့ကို ဇာတ်ဆောင်အချင်းချင်း အပြန်အလှန်ပြောစကားများ၊ ထိမိသောစကားအသုံးအနှုန်းများ၊
လူ့သဘာဝသရုပ်ဖော်အဖွဲ့များဖြင့် ရေးဖွဲ့ထားပြီး ပြဇာတ်၏အင်္ဂါရပ်များဖြစ်သော ဆိုင်းဆင် ့ပတ်တိုက်စကားများ၊
အာလုပ်စကားများဖြင့် ပြဇာတ် ရည်ရွယ်ချက်ပေါက်မြောက်အောင် ဇာတ်လမ်းဆင် ဖန်တီးရေးဖွဲ့ထားကြောင်း
လေ့လာတွေ့ရှိရပါသည်။